Hrvatska akademska i istraživačka mreža - CARNET

# Poziv za prijavu stručnjaka za izradu i provedbu programa i sadržaja iz područja razvoja koncepata analitike učenja

## Svrha poziva

U suvremenom obrazovnom okruženju, u kojem digitalne tehnologije i online platforme postaju sastavni dio procesa učenja i poučavanja, generiraju se velike količine podataka koji predstavljaju vrijedan resurs i pomoć boljem razumijevanju potreba učenika i studenata, optimiziranju i personalizaciji nastavnih procesa i donošenju informiranih i strateških odluka.  
  
Za učinkovito korištenje tih podataka **neophodno je razviti podatkovnu pismenost među zaposlenicima ustanova koje njima upravljaju - sposobnost razumijevanja, interpretacije i primjene podataka u obrazovnom kontekstu. Potrebno je osposobiti zaposlenike za analitiku učenja** (*Learning Analytics*), interdisciplinarno područje koje kombinira obrazovne znanosti, informatiku i statistiku u svrhu analize obrazovnih podataka i unaprjeđenja učenja.

Kao vodeća institucija u području primjene informacijsko-komunikacijskih tehnologija u obrazovanju, CARNET ima ključnu ulogu u pružanju naprednih digitalnih usluga i podrške školama i fakultetima, te poticanju razvoja digitalnih kompetencija. S ciljem nastavka kvalitetnog izvršavanja svoje uloge, CARNET nastoji unaprijediti podatkovnu pismenost i znanje o analitici učenja svojih zaposlenika i osigurati da zaposlenici imaju pristup najnovijim znanjima i alatima u ovom području. Na taj način, uz strukturiran prijenos znanja, razvoj internih kompetencija i stvaranje baze znanja unutar ustanove, rizik od površne ili pogrešne interpretacije podataka smanjuje se na najmanju moguću razinu, osigurava se donošenje efikasnih odluka i dugoročna održivost. Korist od stvaranja kulture odlučivanja temeljene na podacima imat će i učenici i studenti, kroz kvalitetnije, personaliziranije i učinkovitije obrazovno iskustvo.

Slijedom navedenog, potrebno je izraditi i provesti program i sadržaj iz područja razvoja koncepata analitike učenja na hrvatskom jeziku za CARNET-ov tim za analitiku učenja.

## Profil stručnjaka

Za izradu programa i sadržaja iz područja razvoja koncepata analitike učenja za razvoj kapaciteta zaposlenika CARNET-a potrebno je angažirati stručnjaka sa specifičnim znanjima, vještinama i iskustvom vezanim uz poslove koji su predmet ovog Poziva.

Ovim javnim pozivom pozivaju se na suradnju zainteresirani stručnjaci/kinje za sljedeće područje:

**Stručnjak/inja za izradu i provedbu programa i sadržaja iz područja razvoja koncepata analitike učenja:**

* + 1 stručnjak/inja
  + Kompetencije: Kreira visokokvalitetne obrazovne materijale koji su jasni, precizni i prilagođeni ciljnoj skupini. Uređuje i prilagođava sadržaje na interaktivan i angažirajući način. Ima značajno iskustvo u pisanju i uređivanju tekstova, korištenju alata za izradu i uređivanje sadržaja i pripremi i provedbi edukacije. Posjeduje sva potrebna znanja iz područja podatkovne pismenosti i analitike učenja, uključujući strojno učenje, obradu obrazovnih podataka i interpretaciju rezultata u kontekstu unaprjeđenja procesa učenja, uz primjenu principa računarstva usmjerenog na čovjeka za dizajn sustava prilagođenih korisnicima. Posjeduje iskustvo u vođenju istraživačkih projekata, uključujući planiranje, provedbu i evaluaciju, s naglaskom na interdisciplinarnu suradnju i primjenu analitičkih uvida u stvaranju učinkovitih, intuitivnih i etički utemeljenih sustava podrške učenju.

Rad stručnjaka/inje nadgledat će CARNET.

## Aktivnosti stručnjaka

Stručnjak/inja će obavljati svoje zadaće u vremenskom razdoblju od dana potpisa ugovora temeljem ovog Poziva pa do najkasnije 20. prosinca 2025. godine.

U svom radu, stručnjak/inja je dužan/a:

* surađivati i aktivno komunicirati s predstavnicima CARNET-a,
* slijediti upute i zahtjeve CARNET-a vezane uz izvršavanje aktivnosti iz ovog Poziva,
* sudjelovati na sastancima u skladu s dogovorima i zahtjevima CARNET-a,
* izrađivati dokumentaciju u virtualnom okruženju, pravodobno popunjavati i dostavljati CARNET-u sve tražene dokumente,
* omogućiti CARNET-u pravovremeni i redoviti uvid u sve aktivnosti koje će se provoditi po ugovoru sklopljenom temeljem ovog Poziva.

Konačni plan rada i rokovi važni za izvršenje posla utvrditi će se na početnim sastancima stručnjaka/inje i CARNET-a, a utvrđeni rokovi će biti obvezujući.

O eventualnim izmjenama u planu rada CARNET i stručnjak/inja komunicirat će pisanim putem i na sastancima.

Stručnjak/inja je dužan/a ugovorne obveze izvršavati u dogovorenim rokovima i s dužnom pažnjom po pitanju kvalitete.

## Komunikacija i isporuka

Komunikacija stručnjaka/inje i CARNET-a odvijat će se kroz radne sastanke, telefonski i putem elektroničke pošte. Isporuka izrađenih materijala će se odvijati putem elektroničke pošte u obliku datoteka odgovarajućih formata.

## Kvaliteta programa i sadržaja iz područja podatkovne pismenosti i plana provedbe programa za razvoj CARNET-ovog tima

CARNET zadržava pravo neodobravanja završne verzije programa i sadržaja iz područja podatkovne pismenosti i analitike učenja, kao i izvješća o provedbi programa za razvoj kapaciteta zaposlenika CARNET-a, ako ista ne sadrže traženu razinu kvalitete. Odobrenje CARNET-a, kroz primopredajni zapisnik, služi kao osnova za isplatu financijske naknade za rad stručnjaka/inje.

## Tehnička podrška u radu stručnjaka

Stručnjak/inja mora, za potrebe izvršavanja usluga iz ugovora u cjelokupnom vremenu trajanja ugovora, osigurati tehničke uvjete, vlastiti prostor, opremu i instrumente koji odgovaraju zahtjevima i potrebama pojedinih zadataka sukladno ovom Pozivu. CARNET neće snositi troškove putovanja stručnjaka/inje za dolazak na sastanke koji se održavaju uživo.

## Uvjeti odabira stručnjaka/inje

Kandidat/kinja mora ispunjavati sljedeće **minimalne uvjete**: stručnjak/inja za izradu sadržaja iz područja podatkovne pismenosti i analitike učenja, osmišljavanje i provedbu edukacije sa završenim preddiplomskim i diplomskim sveučilišnim studijem ili integriranim sveučilišnim preddiplomskim i diplomskim studijem iz područja i polja informacijske i komunikacijske tehnologije, informacijskih znanosti, podatkovne znanosti, informacijskih sustava ili poslovne informatike i minimalno 10 godina radnog iskustva u području podatkovne pismenosti i analitike učenja.

## Dokumentacija koju je potrebno dostaviti

Kandidati/tkinje koji/e podnose prijavu na ovaj Poziv dužni su dostaviti dokumentaciju kojom dokazuju ispunjavanje minimalnih uvjeta.

U svrhu dokazivanja uvjeta iz ovog Poziva kandidati/tkinje moraju dostaviti:

1. životopis u kojemu će biti vidljivo zadovoljavanje minimalnih uvjeta i stručno iskustvo
2. presliku diplome radi utvrđivanja zadovoljavanja minimalnih uvjeta.

U životopisu kandidata/kinje mora biti navedena i/ili životopisu priložena sljedeća dokumentacija:

* za projekte / aktivnosti u kojima je stručnjak/inja sudjelovao/la ili bila u ulozi voditelja/ice, naziv svakog projekta / aktivnosti, trajanje svakog projekta / aktivnosti, ulogu stručnjaka/inje u projektu / aktivnosti, URL adresu na kojoj su vidljive informacije i rezultati projekta / aktivnosti. U slučaju da nije dostupna URL adresa s informacijama i rezultatima projekta / aktivnosti, potrebno je priložiti objavljenu publikaciju koja je izrađena u sklopu projekta / aktivnosti ili neki drugi objavljeni rezultat projekta / aktivnosti.
* za radne skupine u kojima je stručnjak/inja sudjelovao/la ili bila u ulozi voditelja/ice, naziv pojedine radne skupine, ulogu stručnjaka/inje u radnoj skupini uz priloženu odluku o imenovanju članova/ica radne skupine ili priložiti objavljenu publikaciju koja je rezultat rada radne skupine, a iz koje je vidljivo da je stručnjak/inja bila član/ica ili voditelj/ica.

Reference iz životopisa koje se neće moći nedvojbeno potvrditi neće se uzimati u obzir prilikom postupka odabira kandidata/kinje.

## Postupak odabira stručnjaka/inje

Provjeru kriterija provodi Stručno povjerenstvo sastavljeno od predstavnika CARNET-a koje imenuje ravnatelj CARNET-a. Povjerenstvo razmatra svaku prijavu i ravnatelju podnosi zajednički izvještaj o ispunjavanju kriterija i evaluaciji prijava.

Kandidat/tkinja je dužan/na prilikom prijave svu traženu dokumentaciju dostaviti elektroničkim putem na adresu [szik@carnet.hr](mailto:szik@carnet.hr).

U slučaju prijave više kandidata koji zadovoljavaju minimalne uvjete, prednost ima kandidat koji se ranije prijavio. Odluku o odabiru stručnjaka/inje donosi ravnatelj CARNET-a na prijedlog Stručnog povjerenstva. Odluka o odabiru stručnjaka/inje je neopoziva i konačna. Prijavitelji pristaju na sve uvjete javnog poziva i odluke Stručnog povjerenstva.

## Naknada za stručnjaka/inju

Za obavljanje poslova koji su predmet ovog Poziva, stručnjak/inja će temeljem ugovora o djelu primiti odgovarajuću financijsku naknadu. Naknada će biti isplaćena po CARNET-ovom odobrenju isporučenog programa i sadržaja iz područja podatkovne pismenosti i analitike učenja i provedenom programu razvoja kapaciteta zaposlenika CARNET-a.

## Način podnošenja prijave na Poziv

Svoju prijavu kandidati/kinje mogu dostaviti elektroničkim putem na adresu szik@carnet.hr pod oznakom/naslovom **„Prijava kandidata** **za izradu i provedbu programa i sadržaja iz područja razvoja koncepata analitike učenja**“.

Rok za podnošenje prijave je 08. srpnja 2025. godine do 23:59 sati.

Nepotpune i zakašnjele prijave se neće razmatrati.

Kandidati/kinje mogu postavljati pitanja vezano uz tekst Poziva. Pitanja se podnose putem elektroničke pošte na adresu szik@carnet.hr. do 06. srpnja 2025. godine do 23:59 sati.

## Postupak odabira stručnjaka

Kandidati/kinje koji/e ne ispunjavaju minimalne uvjete će biti obaviješteni o isključenju iz postupka putem elektroničke pošte.

Odluka o odabiru biti će objavljena na CARNET-ovoj mrežnoj stranici.

Odabranom kandidatu/kinji će u sklopu odluke o odabiru biti dostavljena i informacija o potpisu ugovora i detaljima vezanim uz početak angažmana.